KOMISIJOS SPRENDIMAS
2004 m. spalio 7 d.
iš dalies keičiantis Sprendimą 2002/840/EB, pateikiantį patvirtintų maisto apšvitinimo įmonių sąrašą trečiosiose šalyse
(pranešta dokumentu Nr. K(2004) 3679)
(Tekstas svarbus EEE)
(2004/691/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. vasario 22 d. Europos Parlamento ir Tarybos direktyvą 1999/2/EB dėl valstybių narių įstatymų, susijusių su jonizuojančiąja spinduliuote apdorotais maisto produktais ir jų ingredientais, suderinimo (1), ypač į jos 9 straipsnio 2 dalį:
kadangi:
(1)
Pagal Direktyvą 1999/2/EB, apdorotas jonizuojančiąja spinduliuote maisto produktas negali būti importuojamas iš trečiosios šalies, nebent jis buvo apdorotas Bendrijos patvirtintoje apšvitinimo įmonėje.
(2)
Patvirtintų įmonių pradinis sąrašas buvo sudarytas Komisijos sprendimu 2002/840/EB (2).
(3)
Viena Turkijos ir viena Šveicarijos apšvitinimo įmonė pateikė Komisijai prašymą, tarpininkaujant šių šalių kompetentingoms institucijoms, dėl patvirtinimo. Komisijos ekspertai patikrino šias įmones, norėdami įsitikinti, ar įmonės atitinka Direktyvos 1999/2/EB reikalavimus, ypač ar oficiali priežiūra užtikrina, kad įmonės atitinka tos direktyvos 7 straipsnio reikalavimus. Abiejų šalių kompetentingos institucijos pateikė tenkinančius atsakymus į visas galutinėje ataskaitoje nurodytas rekomendacijas.
(4)
2004 m. gegužės 1 d. Vengrija tapo Bendrijos nare, todėl nebereikia tos valstybės narės apšvitinimo įmonės įtraukti į Sprendimo 2002/840/EB priedo sąrašą. Ši įmonė bus įtraukta į valstybėse narėse patvirtintų apšvitinimo įmonių, nurodytų Direktyvos 1999/2/EB 7 straipsnio 4 dalyje, sąrašą.
(5)
Todėl Sprendimą 2002/840/EB reikėtų atitinkamai iš dalies pakeisti.
(6)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 2002/840/EB priedas pakeičiamas šio sprendimo priedo tekstu.
2 straipsnis
Šis sprendimas skirtas valstybėms narėms.
Priimta Briuselyje, 2004 m. spalio 7 d.